### Resume

Lokalplanen skal muliggøre opførelse af en dagligvarebutik, som erstatning for butikken [adresse], der er blevet for lille, samt rækkehuse.

Dagligvarebutikken kan etableres med en størrelse på 1.200 m2 inklusiv lager og med en tilhørende parkeringsplads. Nord og vest for dagligvarebutikken kan placeres ca. 24 rækkehuse.

Lokalplanområdet grænser op til det åbne land med marker og arealer, der dels har været anvendt og bliver anvendt til råstofudgravning.

Ejendommen ligger i landzone og vil med lokalplanen blive overført til byzone.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik:

Teknisk Udvalg besluttede på mødet 16. august 2022, pkt. nr. 175, at igangsætte udarbejdelse af lokalplan nr. 1360.

Lokalplanens indhold

![](data:image/png;base64...)

Figur 2: Bebyggelsesplan med dagligvarebutik og 24 rækkehuse.

Lokalplanen skal muliggøre opførelse af en dagligvarebutik, som erstatning for butikken [adresse] som er blevet for lille, samt rækkehuse. Lokalplanområdet er ca. 1,8 ha, hvoraf de 4.323 m2 udlægges til dagligvarebutik og de 14.312 m2 udlægges til tæt-lav boliger.

Dagligvarebutikken kan etableres med en størrelse på 1.200 m2 inklusiv lager og med tilhørende parkeringspladser. Nord og vest for dagligvarebutikken kan placeres ca. 24 rækkehuse. Der er ønske om, at tæt-lav boligerne placeres på grunde under 400 m2, hvor de kvadratmeter, der ligger under de 400 m2 tilføjes de fælles friarealer. Bebyggelsesplanens udformning samt bebyggelsens lave højde gør, at grundstørrelsen ved den enkelte bolig kan reduceres og arealet i stedet ligge med fælles friarealer.

Lokalplanområdet får vejadgang fra [adresse] og Robin Jepsen. Vareindlevering til dagligvarebutikken sker ensrettet med egen vejadgang fra [adresse] og udkørsel til Robin Jepsen.

Der arbejdes med boliger, der orienteres nord-syd. Nogle af boligerne får parkering på egen grund imens andre får fælles parkering, hvorfra man går frem til boligen. Derved får flere af boligerne ankomstarealer, der er friholdt for kørsel og parkering. Boligerne ligger centralt i [adresse] med nem adgang til indkøb og busstoppested. Lokalplanområdet ligger i en centerramme i kommuneplanen og er derfor egnet til en højere tæthed end omkringliggende boligområder.

Lokalplanområdet grænser op til det åbne land med marker og arealer, der har været anvendt og bliver anvendt til råstofudgravning.

Ejendommen fremstår ryddet for tidligere bebyggelse.

Lokalplanområdet ligger i landzone og vil med lokalplanen blive overført til byzone.

Særlige planmæssige forhold:

Vejle Kommune har været i dialog med stiftet vedrørende kirkeomgivelserne til [adresse]. Der er forsøgt at tage højde for udpegningerne med beplantning i mindre omfang end i dag, bebyggelse i én etage og ingen hvide facader.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen fastsættes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

[adresse]:

Lokalplanområdet er privatejet og overføres fra land- til byzone. Der foreligger en underskrevet frafaldserklæring.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Dagligvarebutikken bevarer dens centrale placering i [adresse] og fortsat ved hovedvejen igennem byen. Placeringen giver god tilgængelighed for gående og cyklister, og ligger med nem adgang på bilers naturlige vej igennem [adresse].

Boligerne ligger centralt i [adresse] med nem adgang til indkøb og busstoppested.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for byrådet, at forslag til lokalplan nr. 1360 vedtages og offentliggøres i 4 uger. |

### Beslutning

Anbefalet.

Øyvind Gregersen var fraværende.